Ynet

ynet (קיצור לשם באנגלית: "Yedioth-Net"; מבוטא: "וַאיְ-נֶט") הוא אתר חדשות ופורטל תכנים ישראלי הנמנה עם קבוצת ידיעות אחרונות. נכון לדצמבר 2025, ynet הוא אתר החדשות והתוכן הנצפה ביותר בישראל והשלישי מקרב כלל האתרים הנצפים בישראל.

מודל ההכנסות של האתר נובע בעיקר מהצגת פרסומות וכתבות ממומנות לצד פרויקטים שיווקיים ייחודיים. בנוסף, מפעיל האתר פעילות למנויים בלבד, בתשלום, תחת המותג Yediot+, המרכזת תכנים נבחרים מהעיתון המודפס (של ידיעות אחרונות) וכן כתבות ייעודיות לאתר הסגור.

בשיח האינטרנט הישראלי מכונה האתר גם "טמקא" – האותיות המקבילות בעברית לאיות ynet במקלדת מחשב סטנדרטית.

בתחילת 2016 עברה מערכת ynet מתל אביב לבית "ידיעות אחרונות" בראשון לציון.

עורך האתר הוא גידו רן.

היסטוריה
ממוזער|שמאל|250px|מערכת ynet בבית של קבוצת ידיעות אחרונות בראשון לציון, 2019
ממוזער|שמאל|250px|אולפן השידורים של ynet ומעליו חדר הבקרה, בבית ידיעות אחרונות בראשון לציון, 2019
250px|ממוזער|שמאל|כתב ynet אסף קמר והצלם שחר גולדשטיין מראיינים בכניסה לעצרת של בנימין נתניהו בהרצליה
האתר הושק, לאחר תקופת הרצה, ב־6 ביוני 2000. המנכ"ל הראשון היה מוטי שוורץ. בהמשך החליף אותו יעקב נצר, מסוף 2007 מנכ״ל האתר היה אבי בן טל וב-2019 מונה במקומו ברק קלמנוביץ'. מאז יוני 2024, מנכ״ל האתר הוא שי מגל.

העורך הראשי הראשון, זאב חספר, פרש חודשים ספורים לאחר ההשקה, ובמקומו מונה לעורך ראשי יון פדר, שבמהלך הקדנציה שלו ושל אבי בן טל כמנכ״ל הפך לאתר הישראלי הנצפה ביותר (מובילים לפניו בישראל שני אתרים שאינם ישראליים). סגן העורך הראשי פדר, ערן טיפנברון, החליף אותו בתפקידו ביוני 2013. במרץ 2016 החליפו אמנון מרנדה, ובאוקטובר 2017 חזר פדר לתפקיד העורך הראשי. ב־30 ביוני 2020 החליפו דרור עמיר. ב-1 בינואר 2023 מונה גידו רן לעורך הראשי.

את האתר עיצב המעצב הגרפי והטיפוגרף הבריטי נוויל ברודי. בחודש ינואר 2024 עודכן עיצוב האתר לגופן חדש שעוצב עבורו על ידי סטודיו ראג.

כשהאתר הושק היו בו ארבעה מדורים - חדשות, כלכלה, ספורט ודעות. עד 2004 נוספו לאתר שאר מדוריו, בהם ערוצי התרבות והבידור, ערוץ רכילות (ששנים אחר-כך הופרד למותג פנאי פלוס), הבריאות, הדיגיטל, הצרכנות והחופש. בנוסף כלל האתר ערוץ קהילות עם פורומים, ואנציקלופדיה בתשלום. האתר פתוח חינם לגולשים, פרט לכתבות מסוימות הפתוחות למנויים. במהלך השנים 2004 ו־2005 נעשה ניסיון לגבות דמי מנוי מגולשים שנמצאו מחוץ לישראל (בתמורה לקבלת אתר נקי מפרסומות). המהלך הופסק במרץ 2005.

בקיץ 2005, במהלך ההתנתקות, החל האתר לשלב צילומי וידאו מהשטח. ב־9 בדצמבר 2009 העביר האתר, לראשונה באינטרנט הישראלי, שידור חי של מופע שלם: הופעתה של נינט טייב במועדון הבארבי בתל אביב. ב־18 באוקטובר 2011, יום שחרורו של גלעד שליט, הפעיל האתר מערך שידורים חיים מורכב מכמה מוקדי שידור. שנה לאחר מכן, ב־6 בנובמבר 2012, חנך האתר אולפן טלוויזיה בליל הבחירות לנשיאות ארצות הברית 2012.

בחודש ינואר 2007 בחר איגוד המפרסמים בישראל את העורך הראשי של ynet, יון פדר, לאיש השיווק של החודש. בנימוקים לבחירה ציין האיגוד כי "ynet נתפס כמדיום ארצי לגיטימי ושווה ערך למדיה ארצית אחרת כגון חדשות ערוץ 2, ידיעות אחרונות, או גלי צה"ל".

בינואר 2012 החל האתר לספק מבזקי חדשות בתחנות הרדיו האזורי רדיו ירושלים, רדיו חיפה, רדיו תל אביב, גלי ישראל ושתי תחנות רדיו דרום. ב־2015 נמנע ynet מלפרסם את פרקי סדרת הטלוויזיה הפופולרית "מגש הכסף", המותחת ביקורת נוקבת על קשרים מושחתים של הון-שלטון-עיתון, בהם האחים עופר, משפחת דנקנר ויצחק תשובה. הקשר העסקי בין הבעלים של ynet – ארנון מוזס, לבין יצחק תשובה, נחשף ב־2020. בעקבות הבחירות לכנסת העשרים כתב אתר "העין השביעית" שבמערכת הבחירות התאפיין האתר בביקורת כלפי בנימין נתניהו ובתמיכה ביריביו.

בפברואר 2019 החל האתר להציג גם כתבות המיועדות למנויים בלבד, במסגרת הקרויה "+ynet". באוגוסט 2021 חויב אתר ynet לשלם מיליון ש"ח לרשות התחרות, לאחר שנמנע מלספק לרשות נתונים בעניין שיתוף פעולה בין האתר לחברת טבולה. במהלך 2022, ynet נערך להשיק בחודשים הקרובים ערוץ טלוויזיה חדש, שיכלול את התכנים של האתר, נוסף על תכנים מקוריים ייעודיים שיופקו במיוחד. מהלך זה לא הבשיל לכדי השקה.

בתחילת 2021 השיק הערוץ פודקאסטים עם תכנים מקוריים. בלטו פודקאסט 'הכותרת' בהנחיית שרון כידון וישי שנרב, לצד פודקאסטים נוספים.
בקיץ 2022 השיק האתר את רדיו ynet, תחנת רדיו דיגיטלי, פעילות שנסגרה מאוחר יותר.

במהלך 2025 השיק האתר מגזין סוף שבוע, העולה מדי שישי בבוקר ומקודם במהלך הסופ״ש. זוהי הפעם הראשונה שהאתר משיק תכנים ייעודיים לסופ״ש. בשונה מהדיווח החדשותי השוטף במהלך השבוע, המהדורה מתאפיינת בתכנים ארוכי-קריאה (Long-read), הכוללים ראיונות עומק, כתבות בלעדיות ותכנים ״רכים״ יותר ביחס לתכני החדשות הרגילים. המהדורה שמה דגש נרחב על תרבות, פנאי, קולינריה ומדורי סגנון חיים, המיועדים לצריכה נינוחה במהלך ימי המנוחה.

במהלך 2025 חלה התרחבות בערוצים ובתכני האתר, לרבות:

באוקטובר מותגה מחדש פעילות המנויים ynet+ תחת השם Yedioth+, וזאת כדי לשקף את הזיקה לעיתון המודפס ולתכניו, תוך הרחבת היצע הכתבות הייעודיות למנויים.

בנובמבר 2025 הושק אתר התוכן Energya, המתמקד בחדשות ותכנים מתחום האנרגיה, החשמל, העולם הסולרי ומשק הגז; מדריכים לצריכת חשמל ביתית, ייצור עצמי וטעינת רכבים חשמליים; מחשבונים והשוואות בין ספקי חשמל, גז וטעינה ועוד. בכך היה לאתר הראשון המסקר נושא זה בישראל.

בדצמבר 2025, נכנס ynet מחדש לתחום הפודקאסטים והשיק את בית הפודקאסטים Be-po, עם גלריה של מגישים ומגישות דוגמת אלונה סער וטליה ברפלד, ג׳ייסון דנינו, לאה שנירר ודוד דביר, ׳רעות תקני לי׳, פיני גרשון, מאיה גזית ועוד.

במהלך תקופה זו הוכרז על סגירת פעילות המקומונים של האתר, mynet.

מבנה ופעילות
ynet מפיק באופן עצמאי חלק ניכר מהחדשות והתכנים המופיעים בו, באמצעות מערכת של כתבים, עורכים, צלמים, עורכי וידאו ואנשי תוכן והפקה. כן משולבים בו מאמרים מ"ידיעות אחרונות" ומכתבי עת של קבוצת ידיעות אחרונות. האתר עוסק בחדשות בקטגוריות רבות ביניהן כלכלה, ספורט, תרבות ובידור, בריאות, אינטרנט וטכנולוגיה, ומספק גם מידע שאינו חדשותי, כגון מדריכים, כתבות "מגזיניות", פודקאסטים ותוכן עיוני. האתר מפעיל אולפן טלוויזיה, שהסרטונים המופקים בו משולבים באתר. ברוב הידיעות באתר מתאפשרת תגובה של הקוראים (טוקבק).

 אתרי משנה 
לצד האתר בעברית, מפעיל ynet גם אתר בשפה האנגלית בשם "ynet global" שמתמקד בעיקר בחדשות ובפרשנות. בספטמבר 2019 הצטרף אליו גם אתר "ynetespanol" בספרדית. בעבר פעל גם אתר משנה בערבית (בשם "arabynet"), אך פעילותו הופסקה ב־6 במאי 2005 מטעמי כדאיות כלכלית. בשנת 2008 השיק ynet את אתר mynet הפועל כמערכת נפרדת עם כתבים ועורכים משלה. תחת האתר פועלים 20 אתרי חדשות מקומיים המספקים עדכוני חדשות שוטפים לצד כתבות מכל המקומונים של קבוצת המקומונים ידיעות תקשורת. באותה שנה רכש ynet את אתר המשחקים "נט-גיימס". ב־2009 רכש האתר את אתר הדרושים AllJobs.

בצד אתרי התוכן הפעיל ynet את שירות הדואר האלקטרוני "ynetmail". שירות זה נסגר באוגוסט 2011. ynet מפעיל גם אתרים מסחריים: אתר הלוחות "winwin", אתר לסחר אלקטרוני (ynetshops), אתר למכירת שירותי תיירות (ynetours), אתר למכירת שירותי ביטוח רכב (ynet ביטוח), אתר קופונים ודילים יומיים (BigDeal) אתר למכירת ליטוגרפיות וציורים (ynetart), אתר החתונות myday, אתר צימרים (ynet צימרים) ועוד. בשנת 2011 רכש ynet כמחצית מזכויות האחזקה בפורטל בעלי המקצוע לבית "המקצוענים". בשנת 2012 רכש אתר ynet 50% מאתר החדשות החרדי "כיכר השבת". בסוף 2017 נמכרו האחזקות חזרה לכיכר השבת. ב־2013 צורף ל־ynet אתר הנוער "פרוגי". באתר כותבים בני נוער בלבד במדורים שונים כגון חדשות, תרבות ובידור, מוזיקה, ספורט, דיגיטל ואופנה. בשנת 2015 רכש ynet את אתר הילדים הפופולרי "מיקמק". החל משנת 2023 Ynet רכב הפך ל-iCar.co.il.

רדיו ynet

רדיו ynet (במיתוג בתור ynet radio) הייתה תחנת רדיו אינטרנטי מבית "ידיעות אחרונות", שהמופעלה בידי אתר העיתון, ynet. התחנה שידרה 24 שעות ביממה תוכניות ופודקאסטים בנושאים שונים.

על פתיחת התחנה פורסם באוגוסט 2022, והיא החלה לפעול ב-4 בספטמבר 2022 בשעה 07:00, לאחר שידורי ניסיון שהתקיימו ב-1 בספטמבר. בהתחלה התחנה נקראה "רדיו Y", אך הוחלט לשנות את השם לנפוץ ומזוהה עם ידיעות אחרונות. הרדיו פעל 24 שעות ביממה, וניתן היה להאזין לשידוריו באתר ynet, באפליקציה של האתר, ובאפליקציות לרדיו דיגיטלי. מנהל התחנה היה יוסי פישר.

ב-1 בספטמבר 2022 נודע לאתר ביקורת התקשורת "העין השביעית" כי מורן אזולאי התחילה להגיש תוכנית פוליטית עם הלוביסט יואל חסון, שהיה שותף להקמת חברה העוסקת בייעוץ אסטרטגי, קשרי ממשל ושדלנות בשם "הקבינט", דבר העובר על תקנון האתיקה העיתונאית. קבוצת ידיעות אחרונות פרסמה יום לאחר מכן כי חסון לא יהיה מגיש בתחנה, אלא פרשן פוליטי בלבד. התוכנית שודרה במתכונתה המקורית פעם אחת בלבד ומאז הגישה אותה אזולאי עם מראיין אורח מתחלף.

באפריל 2023 נודע כי נשקל קיצוץ מסיבי בתחנה וסגירת כל התוכניות שלא מניבות מספיק רייטינג. כתוצאה מכך החל מ-30 באפריל נסגרו תוכניות רבות, התופסות כשליש מלוח השידורים, כולל תוכניות יומיות בנות שעתיים של אודי סגל ודוריה למפל, ושל דודו ארז ויואב רבינוביץ'. בכך ירדה כמות שידורי המקור ל-28 שעות בשבוע, לעומת 67 שעות בעבר. במרץ 2024 נסגרה התחנה באופן רשמי.

בית הדין לאתיקה
ביוני 2011 קיבל בית הדין לאתיקה של מועצת העיתונות עתירה נגד האתר והכתב אליאור לוי. בית הדין קבע, כי בשל רשלנות הם פרסמו דבר שאין בו אמת בכתבה שעסקה במעצר ילד פלסטיני בן 11 בידי שוטרים לאחר שיידה עליהם אבנים. בכתבה נאמר שהשוטרים סירבו לאפשר לאמו של הילד לעלות לניידת, וזאת בזמן שבסרטון שצורף לכתבה ניתן לראות שהם מבקשים מהאם שתתלווה לבנה. בעקבות כך נזף בית הדין בנילונים. נכון ל־2022, הכתבה שבה המידע השגוי ממשיכה להיות מפורסמת באתר. במאי 2018 פסק בית הדין שאתר ynet (והעיתון "ישראל היום") הפרו את תקנון האתיקה של מועצת העיתונות, בכך שפרסמו סקרים בנושאים מדיניים ופוליטיים המתבססים על מדגם של האוכלוסייה היהודית בלבד.

 קישורים חיצוניים 



 אתר mynet
 קיק - אתר כתבות לאוהדי הספורט
 פרוגי - אתר חדשות לצעירים
 my day  - אתר חתונות
 Big Deal - אתר קופונים
 נט גיימס - אתר משחקים

 הערות שוליים 

קטגוריה:פורטלים ישראליים
קטגוריה:אתרי חדשות ישראליים
קטגוריה:מוצרי קבוצת ידיעות אחרונות
קטגוריה:אתרי אינטרנט ישראלים שהושקו ב-2000